Man kry doodsdreigemente oor hokfotoDie foto wat wyd reaksie op sosiale media ontlok het. Foto: Facebook Die polisie het gister die huis van Johan Erasmus besoek, die Oos-Kaapse man wat nou doodsdreigemente ontvang nadat hy ŉ vrou in ŉ hok agterop sy bakkie vervoer het. Maroela Media het vroeër berig ŉ foto van ŉ vrou in ŉ hok agterop ŉ bakkie het sedert Donderdag groot opslae op sosiale media gemaak en is wyd veroordeel. Dit het later aan die lig gekom dat die vrou in die hok Linda Stenekamp (27) is en dat sy ŉ saamrygeleentheid gegee is toe sy in die hok geklim het. Die foto is na bewering Dinsdag naby Cradock geneem. Dit is nog nie duidelik wie die foto geneem het nie. Erasmus (41), ŉ agent wat skape koop en verkoop, het erken dat Stenekamp agterop die bakkie in die hok gesit het, maar het gesê sy het dit uit vrye wil gedoen. “Ek was besig om skape op ŉ plaas te weeg toe sy my genader en gevra het vir ŉ saamrygeleentheid dorp toe. [Die hok] is los van die bakkie en word gebruik om skape te weeg. Toe sy my gevra het vir ŉ geleentheid dorp toe, het ek haar gevat, want dit is 65 km weg van die plaas af,” het hy gesê. Erasmus het volgehou hy het vir Stenekamp gevra of sy nie eerder voor in die bakkie se kajuit wil sit nie, maar sy het gesê sy wil graag agter sit. Gister het die misdaadbekampingsorganisasie eBlockwatch ŉ video op hul Facebook-blad geplaas waarin Stenekamp verduidelik dat sy eerder agter wou sit omdat dit warm was. Sy erken in die video dat Erasmus haar gevra het of sy wil voor sit, maar sê sy “is gewoond aan agter sit”. Intussen het ao. Louis Stone, woordvoerder van die polisie, bevestig dat polisiebeamptes Donderdagoggend Erasmus by sy huis besoek het. Stone het gesê die polisie dra kennis van die foto en storie wat op sosiale media die ronde doen. “Dit is voortydig om in hierdie stadium kommentaar te lewer oor die stappe wat die polisie sal doen, aangesien daar nie ŉ saak aangegee is nie. Sodra ŉ saak aangegee is, sal dit ondersoek word en verklarings sal by albei partye afgeneem word,” het hy gesê. Erasmus se vrou, Leta, het Donderdag aan African News Agency gesê die egpaar het sedert gisteroggend dreigemente ontvang. “Ons ontvang van vanoggend af heeltyd dreigemente. Mense dreig om ons te kom doodmaak, omdat ons ŉ vrou ŉ saamrygeleentheid gegee het. Mense bel ons om te vra of ons haar aangesê het om dit te sê,” het Leta gesê. Sy het gesê sy het die video van Linda gemaak, sodat Linda haar kant van die saak kon vertel. Intussen het Gushwell Brooks, ŉ woordvoerder van die Menseregtekommissie (MRK), gesê die saak is na hul regsdepartement verwys. “In hierdie stadium kan ek nie kommentaar lewer nie. Ons het vanoggend [Donderdag] hiervan bewus geword en dit na ons regsdienste-eenheid verwys. Ons wag vir hul terugvoer,” het Brooks gesê.